ΓΡΑΠΤΗ ΕΡΩΤΗΣΗ E-0512/97 υποβολή: Nikitas Kaklamanis (UPE) προς την Επιτροπή (19 Φεβρουαρίου 1997)

Θέμα: Υλοποίηση των Διευρωπαϊκών Δικτύων Μεταφορών

Πολλά δημοσιεύματα στον ευρωπαϊκό Τύπο περιγράφουν τις δυσκολίες που υπάρχουν στην υλοποίηση των Διευρωπαϊκών Δικτύων (Δ.Δ.) Μεταφορών, λόγω έλλειψης των απαραίτητων πιστώσεων και από πλευράς Ε.Ε., αλλά και από πλευράς των κρατών μελών της.

Ένας επίσης σοβαρός λόγος για την καθυστέρηση της υλοποίησης των Δ.Δ. είναι και η απροθυμία πολλών κρατών μελών να προχωρήσουν στη χρηματοδότηση έργων που έχουν ενταχθεί στα Διευρωπαϊκά Δίκτυα, αλλά δεν ωφελούν άμεσα και καθ' ολοκληρία τις εν λόγω χώρες.

Θα ήθελα να ερωτήσω την Ευρωπαϊκή Επιτροπή εάν εξετάζει την ίδρυση μιας ειδικής υπηρεσίας υποδομών της Ε.Ε. (ενδεχομένως με τη μορφή μιας μικρής «task-force») που θα κινητοποιεί και θα συντονίζει την υλοποίηση των τόσο σημαντικών αυτών έργων, η σημασία των οποίων είναι ακόμη μεγαλύτερη για τις απομονωμένες χώρες της ευρωπαϊκής περιφέρειας, όπως η Ελλάδα

Απάντηση του κ. Kinnock εξ ονόματος της Επιτροπής (9 Απριλίου 1997)

Τα τελευταία έτη, η Επιτροπή ανέλαβε σειρά πρωτοβουλιών για να διευκολύνει την προετοιμασία και υλοποίηση κοινωφελών έργων σχετικών με τις υποδομές στον τομέα των μεταφορών και ειδικότερα των συγκεκριμένων έργων στα οποία το Ευρωπαϊκό Συμβούλιο του Έσσεν απέδωσε μεγάλη σημασία. Στο πλαίσιο αυτό, επεδείχθη ειδικό ενδιαφέρον για τη συνδρομή των κρατών μελών στην άρση των χρηματοδοτικών δυσκολιών που αντιμετωπίζουν τα τελευταία καθώς και άλλα, σημαντικά κοινωφελή έργα στον τομέα των μεταφορών. Η πλέον πρόσφατη πρωτοβουλία εν προκειμένω είναι η σύσταση μιας υψηλού επιπέδου ομάδας για τις επενδυτικές κοινοπραξίες δημοσίου-ιδιωτικού τομέα, της οποίας προεδρεύει το μέλος της Επιτροπής το αρμόδιο για τις μεταφορές, και η οποία θα υποβάλει την τελική έκθεσή της το καλοκαίρι του 1997.

Η χρηματοδοτική στήριξη που μπορεί να χορηγηθεί σε έργα κοινού ενδιαφέροντος στον τομέα των μεταφορών από τα κονδύλια του προϋπολογισμού που προβλέπονται για τα διευρωπαϊκά δίκτυα, διευκόλυνε συχνά τη χρηματοδότηση έργων. Διευκολύνει τη συνεκτίμηση του γεγονότος ότι ορισμένα από τα οφέλη των εν λόγω έργων καρπούνται φορείς εκτός της άμεσα ενδιαφερομένης χώρας. Δεν αποβλέπει, ωστόσο, στην υποκατάσταση της εθνικής χρηματοδότησης, αλλά στην κινητοποίηση άλλων πόρων, συμπεριλαμβανομένου του ιδιωτικού κεφαλαίου υψηλού κινδύνου. Οι αποφάσεις για τη διάθεση των εν λόγω πόρων στηρίζονται σε σειρά κριτηρίων που καθορίζονται στον κανονισμό (ΕΚ) αριθ. 2236/95 του Συμβουλίου της 18ης Σεπτεμβρίου 1995 περί καθορισμού γενικών κανόνων για τη χορήγηση κοινοτικής χρηματοδοτικής ενίσχυσης στον τομέα των διευρωπαϊκών δικτύων ((ΕΕ αριθ. L 228, 23.9.1995 )) και αποβλέπουν στην επίτευξη του μέγιστου δυνατού οφέλους όσον αφορά την ανάπτυξη του διευρωπαϊκού δικτύου μεταφορών. Στις αποφάσεις αυτές, η Επιτροπή επικουρείται από επιτροπή εκπροσώπων των κρατών μελών.

Η Επιτροπή είναι ενήμερη για την υποβολή σωρείας προτάσεων σχετικά με την σύσταση ομάδων ειδικού έργου (task forces) για τον συντονισμό των προσπαθειών που σχετίζονται με την στρατηγική ολοκλήρωση του διευρωπαϊκού δικτύου μεταφορών. Είναι, ωστόσο, της γνώμης ότι, λόγω των κοινών και συγκεντρωτικών προσπαθειών σε επίπεδο Κοινότητας και κρατών μελών, έχει επιτευχθεί σημαντική πρόοδος σε σειρά έργων κατά τη διετία 1995-1996. Τα πρώτα αποτελέσματα της υψηλού επιπέδου ομάδας για τις κοινοπραξίες δημοσίου-ιδιωτικού τομέα υποδηλώνουν ότι είναι δυνατή η εξεύρεση λύσεων σε σειρά προβλημάτων και ότι οι καινοτόμες ιδέες εξαρτώνται πολύ περισσότερο από την βούληση προώθησης των έργων παρά από τη σύσταση ειδικού οργανισμού. Ως εκ τούτου, η Επιτροπή επί του παρόντος δεν είναι πεπεισμένη για την ανάγκη σύστασης ενός τέτοιου οργανισμού για το διευρωπαϊκό δίκτυο μεταφορών.

Σημειωτέον ότι στις περιοχές της Ευρωπαϊκής Ένωσης που εντάσσονται στο Στόχο 1 των Διαρθρωτικών Ταμείων, το Ευρωπαϊκό Ταμείο Περιφερειακής Ανάπτυξης και το Ταμείο Συνοχής συμβάλλουν ήδη, με τα δάνεια της Ευρωπαϊκής Τράπεζας Αναπτύξεως, σημαντικά στην υλοποίηση τέτοιων έργων σχετικών με τις υποδομές στον τομέα των μεταφορών.